Document ID: 32014R1238

REGOLAMENT TA' IMPLIMENTAZZJONI TAL-KUMMISSJONI (UE) Nru 1238/2014
tad-19 ta' Novembru 2014
li jemenda r-Regolament (UE) Nru 59/2011 fir-rigward ta' kwoti tariffarji għall-inbejjed li joriġinaw fis-Serbja
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (UE) Nru 1308/2013 tal-Parlament Ewropew u tal-Kunsill tas-17 ta' Diċembru 2013 li jistabbilixxi organizzazzjoni komuni tas-swieq fi prodotti agrikoli u li jħassar ir-Regolamenti tal-Kunsill (KEE) Nru 922/72, (KEE) Nru 234/79, (KE) Nru 1037/2001 u (KE) Nru 1234/2007 (1), u b'mod partikolari l-Artikoli 184 u 187 tiegħu,
Billi:
(1)
Il-Ftehim ta' Stabilizzazzjoni u Assoċjazzjoni bejn il-Komunitajiet Ewropej u l-Istati Membri tagħha, minn naħa, u s-Serbja, min-naħa l-oħra (“l-FSA”), ġie ffirmat fil-Lussemburgu fid-29 ta' April 2008 u daħal fis-seħħ fl-1 ta' Settembru 2013.
(2)
Il-Protokoll mal-Ftehim ta' Stabbilizzazzjoni u Assoċjazzjoni bejn il-Komunitajiet Ewropej u l-Istati Membri tagħhom, minn naħa waħda, u r-Repubblika tas-Serbja, min-naħa l-oħra, sabiex titqies l-adeżjoni tar-Repubblika tal-Kroazja mal-Unjoni Ewropea (2) (“il-Protokoll”) kien iffirmat fil-25 ta' Ġunju 2014. L-iffirmar tiegħu f'isem l-Unjoni Ewropea u l-Istati Membri tagħha ġie awtorizzat permezz tad-Deċiżjoni tal-Kunsill 2014/517/UE (3) u l-konklużjoni tiegħu f'isem il-Komunità Ewropea tal-Enerġija Atomika ġiet approvata skont id-Deċiżjoni tal-Kunsill 2014/518/Euratom (4). Il-Protokoll ġie applikat b'effett mill-1 ta' Awwissu 2014.
(3)
L-Artikolu 7 tal-Protokoll u l-Anness III ta' miegħu jipprovdu għal tibdiliet fil-kwoti tariffarji eżistenti għal inbejjed li joriġinaw fis-Serbja b'effett mill-1 ta' Awwissu 2014.
(4)
Skont l-Artikolu 11 tal-Protokoll, għas-sena 2014, il-volumi tal-kwoti tariffarji ġodda u ż-żidiet fil-volumi ta' kwoti tariffarji eżistenti għandhom jiġu kkalkulati bħala pro rata tal-volumi annwali bażiċi speċifikati fil-Protokoll, billi titqies il-parti tal-perjodu li għadda qabel l-1 ta' Awwissu 2014.
(5)
Sabiex wieħed jimplimenta l-kwoti tariffarji għall-inbid stabbiliti fil-Protokoll, jeħtieġ li r-Regolament tal-Kummissjoni (UE) Nru 59/2011 (5) jiġi adattat.
(6)
Ir-Regolament (UE) Nru 59/2011 għandu għalhekk jigi emendat skont dan.
(7)
Peress li l-Protokoll japplika mill-1 ta' Awwissu 2014, dan ir-Regolament għandu japplika mill-istess data u għandu jidħol fis-seħħ fil-jum tal-pubblikazzjoni tiegħu.
(8)
Il-miżuri previsti f'dan ir-Regolament huma konformi mal-opinjoni tal-Kumitat għall-Organizzazzjoni Komuni tas-Swieq Agrikoli,
ADOTTAT DAN IR-REGOLAMENT:
Artikolu 1
L-Anness tar-Regolament (UE) Nru 59/2011 jinbidel bit-test li jinsab fl-Anness ta' dan ir-Regolament.
Artikolu 2
Dan ir-Regolament għandu jidħol fis-seħħ fil-jum tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
Għandu japplika mill-1 ta' Awwissu 2014.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, id-19 ta' Novembru 2014.

Labels: 17
5
3
18
15